
[bookmark: _Toc0]Bács-Kiskun és Tolna megyében jelentősen bővült az ASP miatt elrendelt korlátozás alatt álló terület
Tovább bővültek az afrikai sertéspestis (ASP) szempontjából fertőzött és magas kockázatú területek. A bővítésre a Duna mentén északi irányban terjedő járvány, valamint a Szeremle térségében vaddisznóállományban megerősített újabb esetek miatt volt szükség. A járvány terjedésének lassításához elengedhetetlen az érintettek együttműködése és a járványvédelmi szabályok szigorú betartása.
A Baranya megye déli, horvát határszakaszánál az ASP továbbra is intenzíven terjed a hazai vaddisznóállományban. A járvány terjedése jelenleg a Duna folyása mentén, északi irányban a legintenzívebb.
Az eddig megerősített esetek száma Baranya megyében 218-ra, Bács-Kiskun megyében pedig négyre emelkedett. A legutóbbi két pozitív esetet Szeremle település közigazgatási területén, állománygyérítés során kilőtt két vaddisznóból származó minták laboratóriumi vizsgálata igazolta.
A járványügyi helyzet alakulása indokolttá tette az ASP miatt elrendelt területi besorolások módosítását. Az intézkedés keretében Bács-Kiskun és Tolna megyében további 17 vadgazdálkodási egységet soroltak a fertőzött területbe, míg 30 vadgazdálkodási egység a magas kockázatú területbe került. A módosítás összesen 47 új vadgazdálkodási egységet érint.
A Nébih felhívja a figyelmet, hogy a vírus további terjedésének megakadályozása érdekében kiemelten fontos a járványvédelmi előírások maradéktalan betartása. A sertéstartóknak fokozott figyelmet kell fordítaniuk gazdaságaik védelmére. A vadászatra jogosultaknak pedig az elhullott és a kilőtt vaddisznók esetében is be kell tartaniuk a vonatkozó járványügyi és állománycsökkentési előírásokat.
Fontos, hogy a kirándulók és az erdőjárók az elhullott vaddisznókat ne érintsék meg, és azok észlelését haladéktalanul jelezzék az illetékes hatóságnak vagy a helyi vadászatra jogosultnak.
A járvány további terjedésének lassítása érdekében valamennyi érintett együttműködésére és a járványvédelmi szabályok következetes betartására van szükség.
A betegségről, az elrendelt előírásokról és korlátozásokról, valamint az érintett területekről részletes, folyamatosan frissülő információk elérhetőek a Nébih tematikus aloldalán: https://portal.nebih.gov.hu/hu/afrikai-sertespestis.

